CELEX: 32019D0961
Language: ro
Date: 2019-06-07 00:00:00
Title: Decizia de punere în aplicare (UE) 2019/961 a Comisiei din 7 iunie 2019 de autorizare a unei măsuri provizorii luate de Republica Franceză, în conformitate cu articolul 129 din Regulamentul (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH), de a restricționa utilizarea și introducerea pe piață a anumitor tipuri de lemn tratat cu creozot și cu alte substanțe înrudite [notificată cu numărul C(2019) 4122] (Text cu relevanță pentru SEE.)

12.6.2019   
               
               
                  RO
               
               
                  Jurnalul Oficial al Uniunii Europene
               
               
                  L 154/44
               
            
         DECIZIA DE PUNERE ÎN APLICARE (UE) 2019/961 A COMISIEI
         din 7 iunie 2019
         de autorizare a unei măsuri provizorii luate de Republica Franceză, în conformitate cu articolul 129 din Regulamentul (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH), de a restricționa utilizarea și introducerea pe piață a anumitor tipuri de lemn tratat cu creozot și cu alte substanțe înrudite
         
            
               [notificată cu numărul C(2019) 4122]
            
         
         (Numai textul în limba franceză este autentic)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (1), în special articolul 129 alineatul (2),
         întrucât:
         
                     (1)
                  
                  
                     Prin Ordinul din 18 decembrie 2018 privind restricționarea utilizării și introducerii pe piață a anumitor tipuri de lemn tratat (denumit în continuare „ordinul”), care a fost publicat în Jurnalul Oficial al Republicii Franceze la 11 ianuarie 2019, Franța a luat o măsură provizorie în conformitate cu articolul 129 alineatul (1) din Regulamentul (CE) nr. 1907/2006 (denumită în continuare „măsura provizorie”), deoarece a considerat că are motive întemeiate pentru a crede că o acțiune urgentă este esențială pentru protecția mediului împotriva riscurilor pe care le prezintă pentru compartimentul acvatic și/sau terestru al mediului lemnul tratat cu următoarele substanțe: creozot (nr. CAS 8001-58-9 și nr. CE 232-287-5); ulei de creozot (nr. CAS 61789-28-4; nr. CE 263-047-8); distilate de gudron de cărbune, uleiuri naftalenice (nr. CAS 84650-04-4; nr. CE 283-484-8); ulei de creozot, fracție acenaftenică (nr. CAS 90640-84-9; nr. CE 292-605-3); distilate superioare de gudron de cărbune (nr. CAS 65996-91-0; nr. CE 266-026-1); ulei antracenic (nr. CAS 90640-80-5; nr. CE 292-602-7); uleiuri acide din gudron de cărbune brut (nr. CAS 65996-85-2; nr. CE 266-019-3); creozot de lemn (nr. CAS 8021-39-4; nr. CE 232-419-1) și reziduuri de extracție alcalină (cărbune) (nr. CAS 122384-78-5; nr. CE 310-191-5), ca atare sau în amestec cu una sau mai multe alte substanțe (denumit în continuare „lemn tratat”).
                  
               
                     (2)
                  
                  
                     Măsura provizorie constă în interdicția, cu efect de la 23 aprilie 2019, a introducerii pe piață și a instalării lemnului tratat. În cadrul măsurii provizorii, lemnul tratat nu poate fi reutilizat și nu poate fi supus unei alte utilizări de către persoana care l-a utilizat. Aceste interdicții se aplică indiferent de data la care a avut loc tratamentul aplicat lemnului.
                  
               
                     (3)
                  
                  
                     La 25 februarie 2019, Franța a informat Comisia, iar la 5 martie 2019 a informat Agenția Europeană pentru Produse Chimice (denumită în continuare „agenția”) și celelalte state membre cu privire la măsura provizorie, în conformitate cu articolul 129 alineatul (1) din Regulamentul (CE) nr. 1907/2006.
                  
               
                     (4)
                  
                  
                     Ordinul permite, prin derogare, ca lemnul tratat cu creozot (nr. CAS 8001-58-9; nr. CE 232-287-5) să fie introdus pe piață și instalat pentru a fi utilizat ca traverse de cale ferată și permite reutilizarea, de către deținătorul său, a lemnului utilizat deja ca traverse de cale ferată pentru aceeași utilizare pe o perioadă nedeterminată de timp. În plus, ordinul permite ca lemnul tratat cu această substanță și destinat utilizării ca stâlpi pentru transmisii electrice sau de telecomunicații să fie introdus pe piață și instalat până la 23 octombrie 2019 și prevede posibilitatea, pentru anumiți operatori, de a solicita o prelungire a termenului respectiv în anumite condiții.
                  
               
                     (5)
                  
                  
                     Comisia a examinat ordinul, precum și informațiile științifice și tehnice relevante care au fost prezentate de Franța. În plus, Comisia a oferit autorităților competente din statele membre și părților interesate posibilitatea de a-și prezenta opiniile cu privire la ordin în cadrul unei reuniuni a autorităților competente pentru înregistrarea, evaluarea, autorizarea și restricționarea substanțelor chimice (REACH) și pentru clasificarea, etichetarea și ambalarea acestora (CLP – Classification, Labelling and Packaging) (denumită „CARACAL”), care a avut loc la 19 martie 2019.
                  
               
                     (6)
                  
                  
                     Având în vedere perioada scurtă de timp de care Comisia dispune pentru a lua o decizie în ceea ce privește măsurile provizorii în conformitate cu articolul 129 alineatul (2) din Regulamentul (CE) nr. 1907/2006, Comisia trebuie să își bazeze decizia, în principal, pe informațiile furnizate de Franța.
                  
               
                     (7)
                  
                  
                     Rubrica 31 din anexa XVII la Regulamentul (CE) nr. 1907/2006 interzice deja introducerea pe piață a lemnului tratat cu cele nouă substanțe menționate în ordin sau cu amestecuri care le conțin, din cauza efectelor cancerigene cunoscute ale acestora. În plus, au apărut și preocupări cu privire la aceste substanțe, din cauza faptului că unele dintre componentele acestora sunt slab degradabile. Cu toate acestea, punctul 2 litera (b) a rubricii respective prevede că lemnul tratat în instalații industriale sau de către specialiști, în conformitate cu punctul 2 litera (a), care este introdus pe piață pentru prima dată sau este retratat „pe amplasament”, poate fi utilizat numai în scopuri industriale sau profesionale, de exemplu la căi ferate, în sectoarele de transmisie a energiei electrice și în telecomunicații, pentru îngrădiri (împrejmuiri), pentru scopuri agricole (de exemplu, parii-suport pentru copaci), în radele portuare și deschiderile (jgheaburile) de la baraje (echipate cu stăvilare sau vane). În plus, la punctul 2 litera (c) de la rubrica respectivă este autorizată introducerea pe piața bunurilor de ocazie în vederea reutilizării a lemnului care a fost tratat înainte de 31 decembrie 2002.
                  
               
                     (8)
                  
                  
                     Prin Directiva 2011/71/UE a Comisiei (2), creozotul (nr. CAS 8001-58-9; nr. CE 232-287-5) a fost aprobat ca substanță activă destinată utilizării în produsele biocide din tipul de produs 8 până la 30 aprilie 2018, pe baza unei evaluări care a determinat dacă produsele de protecție a lemnului care conțin creozot sunt susceptibile să îndeplinească cerințele prevăzute la articolul 5 din Directiva 98/8/CE a Parlamentului European și a Consiliului (3). Prin Decizia de punere în aplicare (UE) 2017/2334 a Comisiei (4), data de expirare a aprobării substanței creozot destinate utilizării în produsele biocide din tipul de produs 8 a fost amânată pentru 31 octombrie 2020. Celelalte opt substanțe menționate la rubrica 31 din anexa XVII la Regulamentul (CE) nr. 1907/2006 nu au fost aprobate ca substanțe active pentru utilizarea în produsele biocide și nici nu beneficiază de dispozițiile tranzitorii de la articolul 89 din Regulamentul (UE) nr. 528/2012 al Parlamentului European și al Consiliului (5) și, prin urmare, produsele biocide care le conțin nu pot fi introduse pe piață sau utilizate în Uniune.
                  
               
                     (9)
                  
                  
                     În urma cererilor de recunoaștere reciprocă a trei autorizații acordate de Suedia pentru produsele biocide care conțin creozot în conformitate cu Regulamentul (UE) nr. 528/2012, Franța a autorizat produsele care fac obiectul acestor cereri numai pentru tratamentul traverselor de cale ferată, dar a refuzat autorizarea pentru alte utilizări în tratamentul lemnului (6). În Decizia de punere în aplicare (UE) 2018/1297 (7), Comisia a concluzionat că derogarea de la recunoașterea reciprocă de către Franța a fost justificată din motive de protecție a mediului și de protecție a sănătății și vieții oamenilor, astfel cum se menționează la articolul 37 alineatul (1) literele (a) și (c) din Regulamentul (UE) nr. 528/2012, coroborat cu articolul 37 alineatul (1) al doilea paragraf din regulamentul respectiv.
                  
               
                     (10)
                  
                  
                     În pofida refuzului Franței de a autoriza folosirea produselor biocide care conțin creozot pentru utilizări în tratarea lemnului, altele decât tratamentul traverselor de cale ferată, nici rubrica 31 din anexa XVII la Regulamentul (CE) nr. 1907/2006, cu condiția respectării condițiilor prevăzute la punctul 2 litera (b) de la rubrica respectivă, nici Regulamentul (UE) nr. 528/2012 nu se opun introducerii pe piață pentru prima dată sau instalării lemnului tratat cu creozot pe teritoriul Franței ori introducerii pe piața bunurilor de ocazie din Franța, în vederea reutilizării, a lemnului care a fost tratat cu creozot înainte de 31 decembrie 2002.
                  
               
                     (11)
                  
                  
                     În conformitate cu elementele tehnico-științifice prezentate de Franța, nivelurile de expunere legate de utilizarea în exterior a lemnului tratat cu creozot care intră în contact cu solul sau este instalat în apă dulce sau sărată, astfel cum au fost estimate de autoritățile suedeze și evaluate de ANSES în scopul autorizării produselor biocide care conțin creozot (nr. CAS 8001-58-9; nr. CE 232-287-5) (8) depășesc concentrațiile previzibile fără efect (PNECs – Predicted No-Effect Concentrations) relevante, ceea ce implică faptul că riscul pentru aceste compartimente de mediu nu este controlat în mod corespunzător. Măsura luată de Franța vizează protejarea mediului de riscul rezultat. Cu toate acestea, nivelurile de expunere legate de traversele de cale ferată utilizate în exterior, dar care nu intră în contact cu solul și nu sunt instalate în apă dulce sau în apă sărată, nu depășesc valorile PNEC relevante. În scopul limitării în timp, cât mai mult posibil, a impacturilor asupra mediului cauzate de aceste utilizări ale lemnului tratat, măsura luată de Franța ar trebui considerată urgentă în sensul articolului 129 alineatul (1) din Regulamentul (CE) nr. 1907/2006. Deciziile franceze de a nu autoriza produsele biocide relevante pentru utilizări în tratarea lemnului, altele decât în tratamentul aplicat traverselor de cale ferată, considerate justificate de Comisie în Decizia de punere în aplicare (UE) 2018/1297, vor începe să producă efectele lor de protecție începând cu 23 aprilie 2019. Cu toate acestea, riscurile care decurg din utilizarea acestui tip de lemn tratat vor rămâne parțial neabordate, în cazul în care lemnul tratat în cauză poate fi introdus pe piață și instalat pe teritoriul francez după ce a fost supus unui tratament efectuat în afara teritoriului francez. Prin urmare, este urgent să se limiteze această introducere pe piață și instalare la același interval de timp, și anume începând cu 23 aprilie 2019.
                  
               
                     (12)
                  
                  
                     În consecință, măsura provizorie poate fi considerată justificată în conformitate cu articolul 129 alineatul (1) din Regulamentul (CE) nr. 1907/2006 în ceea ce privește lemnul tratat cu creozot (nr. CAS 8001-58-9; nr. CE 232-287-5).
                  
               
                     (13)
                  
                  
                     De asemenea, Franța a declarat că valoarea nivelului calculat cu efect minim (DMEL – Derived Minimal Effect Level) pentru creozot ca substanță pentru care nu există prag, în conformitate cu orientările agenției, corespunde unui risc pentru lucrători de 10– 5 și că, în conformitate cu evaluarea efectuată de Suedia în temeiul Regulamentului (UE) nr. 528/2012, riscul pentru consumatori este neglijabil.
                  
               
                     (14)
                  
                  
                     Pe baza informațiilor științifice și tehnice suplimentare prezentate de Franța, cele opt substanțe, altele decât creozotul, menționate la rubrica 31 din anexa XVII la Regulamentul (CE) nr. 1907/2006 sunt similare cu creozotul din cauza asemănării profilurilor chimice, toxicologice și ecotoxicologice ale componentelor acestora, astfel încât riscurile pentru mediu generate de utilizarea oricărui lemn tratat cu una dintre aceste substanțe sunt similare. În consecință, măsura provizorie poate fi, de asemenea, considerată justificată în conformitate cu articolul 129 alineatul (1) din Regulamentul (CE) nr. 1907/2006 cu privire la lemnul tratat cu oricare din aceste substanțe.
                  
               
                     (15)
                  
                  
                     Ordinul impune obligații pentru tratarea deșeurilor de lemn tratat. Deoarece deșeurile nu reprezintă o substanță, un amestec sau un articol în sensul articolului 3 din Regulamentul (CE) nr. 1907/2006, Comisia consideră că dispozițiile ordinului care impun astfel de obligații, inclusiv calificarea unor astfel de deșeuri ca fiind periculoase, nu intră în domeniul de aplicare al prezentei decizii.
                  
               
                     (16)
                  
                  
                     Întrucât măsura provizorie constă într-o restricție privind introducerea pe piață sau utilizarea substanțelor, chiar și în cazul în care cerințele din Regulamentul (CE) nr. 1907/2006 sunt îndeplinite, în special cele de la rubrica 31 din anexa XVII la regulamentul menționat, articolul 129 alineatul (3) din regulamentul respectiv prevede ca Franța să inițieze o procedură de restricționare la nivelul Uniunii, prin depunerea la agenție a unui dosar în conformitate cu anexa XV (denumit în continuare „dosar conform anexei XV”), în termen de trei luni de la data prezentei decizii. Dosarul conform anexei XV trebuie, de asemenea, să prezinte justificări pentru orice propunere de derogare în conformitate cu măsura provizorie, precum și o evaluare a riscului pentru sănătatea umană.
                  
               
                     (17)
                  
                  
                     Prin urmare, măsura provizorie trebuie să fie autorizată.
                  
               
                     (18)
                  
                  
                     Având în vedere termenul stabilit la articolul 129 alineatul (3) din Regulamentul (CE) nr. 1907/2006 pentru deschiderea unei proceduri de restricționare la nivelul Uniunii prin prezentarea la agenție a unui dosar și pentru a acorda suficient timp pentru o decizie care urmează să fie luată în conformitate cu articolul 73 alineatul (2) din Regulamentul (CE) nr. 1907/2006, autorizația ar trebui să se aplice pentru o durată de 27 de luni.
                  
               
                     (19)
                  
                  
                     Prezenta decizie nu aduce în niciun fel atingere deciziilor Comisiei adoptate în conformitate cu articolul 73 din Regulamentul (CE) nr. 1907/2006 în cazul în care condițiile stabilite la articolul 68 din regulamentul respectiv sunt îndeplinite.
                  
               
                     (20)
                  
                  
                     Prezenta decizie este în conformitate cu avizul comitetului instituit în temeiul articolului 133 din Regulamentul (CE) nr. 1907/2006,
                  
               ADOPTĂ PREZENTA DECIZIE:
         
            Articolul 1
            
               (1)   Sub rezerva alineatului (2), măsura provizorie notificată Comisiei de către Franța la 25 februarie 2019 privind restricționarea utilizării și introducerii pe piață a anumitor tipuri de lemn tratat (denumită în continuare „măsura provizorie”) este autorizată pentru o durată de 27 de luni de la data intrării în vigoare a prezentei decizii.
            
            
               (2)   Autorizarea expiră la prima dintre următoarele date, în cazul în care oricare dintre acestea survine înainte de expirarea perioadei de timp menționate la alineatul (1):
               
                           (a)
                        
                        
                           în cazul în care procedura de restricționare la nivelul Uniunii inițiată cu privire la măsura provizorie are drept rezultat modificarea anexei XVII la Regulamentul (CE) nr. 1907/2006, data la care modificarea în cauză devine aplicabilă;
                        
                     
                           (b)
                        
                        
                           șase luni după ce procedura de restricționare la nivelul Uniunii inițiată cu privire la măsura provizorie se finalizează, fără să existe o propunere de proiect de restricționare din partea Comisiei.
                        
                     
         
         
            Articolul 2
            Prezenta decizie se adresează Republicii Franceze.
         
         
            Adoptată la Bruxelles, 7 iunie 2019.
            
               
                  Pentru Comisie
               
               Elżbieta BIEŃKOWSKA
               
                  Membru al Comisiei
               
            
         
         
            (1)  JO L 396, 30.12.2006, p. 1.
         
            (2)  Directiva 2011/71/UE a Comisiei din 26 iulie 2011 de modificare a Directivei 98/8/CE a Parlamentului European și a Consiliului în vederea includerii creozotului ca substanță activă în anexa I la directivă (JO L 195, 27.7.2011, p. 46).
         
            (3)  Directiva 98/8/CE a Parlamentului European și a Consiliului din 16 februarie 1998 privind comercializarea produselor biodestructive (JO L 123, 24.4.1998, p. 1).
         
            (4)  Decizia de punere în aplicare (UE) 2017/2334 a Comisiei din 14 decembrie 2017 de amânare a datei de expirare a aprobării substanței creozot destinate utilizării în produsele biocide din tipul de produs 8 (JO L 333, 15.12.2017, p. 64).
         
            (5)  Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (JO L 167, 27.6.2012, p. 1).
         
            (6)  Deciziile FR-2017-0034, FR-2017-0035 și FR-2017-0036, toate datate 23 aprilie 2018 și bazate pe concluziile evaluării efectuate de Agenția Națională pentru Securitatea Sanitară a Alimentației, Mediului și Muncii din Franța (ANSES – Agence nationale de sécurité sanitaire de l'alimentation, de l'environnement et du travail) din 19 mai 2017, înlocuite prin concluziile evaluării ANSES din 30 mai 2018.
         
            (7)  Decizia de punere în aplicare (UE) 2018/1297 a Comisiei din 25 septembrie 2018 privind o derogare de la recunoașterea reciprocă a autorizației produselor biocide care conțin creozot de către Franța în conformitate cu articolul 37 din Regulamentul (UE) nr. 528/2012 al Parlamentului European și al Consiliului (JO L 243, 27.9.2018, p. 19).
         
            (8)  Astfel cum a fost raportat de Conseil général du l'environnement et du développement durable, Evaluation des impacts d'une interdiction d'utilisation de la créosote en France, Rapport no 010963-01, mai 2017 [http://cgedd.documentation.developpement-durable.gouv.fr/documents/cgedd/010963-01_rapport.pdf].